O‘zbekistonda 2021-yilda tabiiy ofat xavfi mavjud hududlardan 125 nafar fuqaro xavfsiz hududlarga doimiy yashash uchun ko‘chirilgan

AOKAda o‘tkazilgan brifingda Favqulodda vaziyatlar vazirligi axborot xizmati rahbari o‘rinbosari Samandar Hikmatullayev O‘zbekistonning xavfli hududlaridagi fuqarolarni xavfsiz joylarga ko‘chirish borasida 2021-yilda amalga oshirilgan ishlar haqida ma’lumot berdi.
Qayd etilishicha, tabiiy ofatlar xavfi mavjud hududlardan ko‘chirilishi lozim bo‘lgan jami 71 ta xo‘jalikdan (364 nafar fuqaro) 25 ta xo‘jalik (125 nafar fuqaro) xavfsiz hududlarga doimiy ko‘chirilgan. Shuningdek, 46 ta xo‘jalik (248 nafar fuqaro) vaqtincha yashash uchun ko‘chirilgan.
Bundan tashqari, aholining xavfsizligini ta’minlash maqsadida Ichki ishlar organlari va jamoatchilik vakillaridan iborat 136 ta nazorat-kuzatuv postlari tashkil etilgan.
Davlat geologiya qo‘mitasining Xavfli geologik jarayonlarni kuzatish davlat xizmati va “O‘zgidromet” markazi tomonidan o‘rganishlar o‘tkazilgan. Natijalarga ko‘ra, respublikaning xavfli hududlaridagi jami 43 ta xo‘jalikni (205 nafar fuqaro) (Qashqadaryo viloyatida 17 ta, Namangan va Jizzax viloyatlarida 1 tadan, Surxondaryo viloyatida 4 ta, Samarqand viloyatida 5 ta Toshkent viloyatida 3 ta va Farg‘ona viloyatida 13 ta) xavfsiz hududlarga doimiy ko‘chirish talab etiladi.